યુનિવર્સિટીની માર્ચ-એપ્રિલ અને મે ૨૦૧૮ દરમિયાન લેવાયેલી પરીક્ષા દરમિયાન ગેરરીતિના ૧૯૪ કેસ નોંધાયા હતા. જેમાં ત્રણ કેસમાં સામે આવેલી ગંભીર પ્રકારની ગેરરીતિ ચોંકાવનારી હોવા સાથે યુનિવર્સિટીની પરીક્ષા સિસ્ટમ સામે પણ અનેક પ્રશ્નો ઉભા કર્યા છે. યુનિવર્સિટીની પરીક્ષા સીસીટીવી કેમેરાની સુવિધા ધરાવતાં પરીક્ષાખંડમાં લેવામાં આવે છે. આમછતાં એક વિદ્યાર્થી ઉત્તરવહીની સિલાઇ ખોલીને તેના પેજ ઘરે લઇ જાય છે ,બીજા સેમેસ્ટરની પરીક્ષા સમયે ઘરેથી તે પેજ પર ઉત્તરો લખીને સાથે લઇ આવે છે. જે પરીક્ષાખંડમાં ફરીથી ઉત્તરવહીની સિલાઇ ખોલીને કોરા પેજ કાઢી લઇને ઘરેથી જવાબ લખીને લાવેલા પેજ ઉમેરીને ફરીથી સિલાઇ કરી દે છે. પરીક્ષાખંડમાં જ ઉત્તરવહીની સિલાઇ ખોલવામાં આવે અને ફરીથી સિલાઇ કરવામાં આવતી હોવા છતાં સુપરવાઇઝરનું ધ્યાન કેમ ના ગયું એવો પ્રશ્ન ઉભો થયો છે. બીજો પ્રશ્ન એવો પણ ઉભો થયો છે કે આ જ પ્રશ્ન પૂછાવાનો છે તેની વિદ્યાર્થીને અગાઉથી કેવી રીતે જાણકારી મળતી હતી અથવા ઉત્તરવહીની ચકાસણીમાં કંઇ ખામી રહેતી હતી. આવી રીતે પરીક્ષામાં એક કે બે વખત નહીં પણ કોપી કરતાં છેક ચોથા સેમેસ્ટર સુધી પહોંચી ગયો. એટલું જ નહીં ઉત્તરવહીનું છાપકામમાં ફેરફાર કરવામાં આવતાં નવી એજન્સી દ્વારા ઉત્તરવહીની સાઇઝ નાની કરવામાં આવી તો વિદ્યાર્થીએ અગાઉની ઉત્તરવહીમાંથી લીધેલા પેજ નવી ઉત્તરવહીની સાઇઝ પ્રમાણે કરવા માટે કટીંગ પણ કર્યા હતા. અત્યંત ચોંકાવનારા અને ગંભીર પ્રકારના આ કેસ બાદ હવે યુનિવર્સિટીની પરીક્ષા સિસ્ટમ પણ પ્રશ્નો ઉભા થવા પામ્યા છે.